Begrafnisganger op plaas doodgeskiet[OPVOLG] Lees die opvolgberig hier. Argieffoto: Nico Strydom ŉ Man sal vandeesweek in die hof verskyn nadat hy na bewering ŉ begrafnisganger op ŉ plaas in die Otto’s Bluff-gebied naby Pietermaritzburg in KwaZulu-Natal doodgeskiet het. Kapt. Nqobile Gwala, woordvoerder van die polisie, het gesê die voorval het Saterdag omstreeks 13:00 gebeur. Volgens Gwala het talle mense ŉ begrafnis van die Lembethe-familie op die plaas bygewoon. Die 66-jarige verdagte het glo met ŉ vuurwapen by die begrafnis opgedaag en daarop aangedring dat die mense die plaas verlaat. “Toe een van die begrafnisgangers met hom gaan praat het, het hy hom na bewering geskiet voordat hy in sy voertuig van die toneel gevlug het,” het Gwala gesê. Die 30-jarige slagoffer is in sy bolyf gewond en is op die toneel dood verklaar. ŉ Soektog na die verdagte is van stapel gestuur en hy is later die dag in hegtenis geneem op aanklag van moord. Hy sal later vandeesweek in die hof verskyn. Gwala kon nie mediaberigte dat die verdagte ŉ boer is of dat die voorval op sy plaas gebeur het bevestig nie.